b'\n_START_ARTICLE_\nBitches Brew\n_START_SECTION_\nVastaanotto\n_START_PARAGRAPH_\nMonien jazz-fanien ja muusikoiden mielest\xc3\xa4 Bitches Brew meni niin pitk\xc3\xa4lle, ettei se ole en\xc3\xa4\xc3\xa4 jazzia lainkaan. Er\xc3\xa4s jazz-kriitikko kirjoitti Davisin ylitt\xc3\xa4neen t\xc3\xa4ss\xc3\xa4 vaiheessa rajan, jota monet jazzin yst\xc3\xa4v\xc3\xa4t eiv\xc3\xa4t itse suostuneet ylitt\xc3\xa4m\xc3\xa4\xc3\xa4n, eiv\xc3\xa4tk\xc3\xa4 antamaan anteeksi sen ylitt\xc3\xa4mist\xc3\xa4._NEWLINE_Etenkin fuusiojazzin yst\xc3\xa4ville albumi on kuitenkin uraauurtava ja maineikas. Esimerkiksi Rytmi-lehti teki albumista 2000-luvulla artikkelin, jonka otsikko kysyi: "Maailman paras jazzlevy?" Joskus levyn on v\xc3\xa4itetty olleen my\xc3\xb6s eniten myynyt jazzlevytys, mutta asiasta on kiistelty (esimerkiksi my\xc3\xb6s Davisin Kind of Bluen on sanottu olevan myydyin jazz-levytys). Joka tapauksessa Bitches Brew oli Davisin ensimm\xc3\xa4inen kultalevy eli yli puoli miljoonaa myynyt julkaisu.\n_START_SECTION_\nEditointi\n_START_PARAGRAPH_\nEdelt\xc3\xa4j\xc3\xa4ns\xc3\xa4 tavoin, useimmat albumin raidat saivat oleellisesti lopullisen muotonsa vasta editointivaiheessa. Varsinkin kaksi ensimm\xc3\xa4ist\xc3\xa4 kappaletta koostuvat useista otoista, jotka on yhdistetty editoimalla. Tuottaja Teo Macero oli t\xc3\xa4ss\xc3\xa4 suhteessa yksi alan uranuurtajista. Levyn nimiraidalla on er\xc3\xa4\xc3\xa4ss\xc3\xa4 kohdassa tuohon aikaan harvinaisia vain parin sekunnin mittaisia luuppeja. Viimeinen raita on itse asiassa kyseisen kappaleen kaksi erillist\xc3\xa4 ottoa, jotka on yhdistetty yhdeksi kappaleeksi laittamalla kyseiset otot tulemaan per\xc3\xa4kk\xc3\xa4in. Kitaristi John McLaughlinin mukaan nimetty raita on napattu "Pharaoh\'s Dance" -kappaleen k\xc3\xa4ytt\xc3\xa4m\xc3\xa4tt\xc3\xb6m\xc3\xa4st\xc3\xa4 levytysmateriaalista.\n_START_SECTION_\nSoittimet\n_START_PARAGRAPH_\nLevyn soittajien kokoonpano on hyvin eksoottinen my\xc3\xb6hempienkin aikojen standardeilla. Mukana on samanaikaisesti kaksi rumpalia ja basistia. Harvey Brooks soittaa s\xc3\xa4hk\xc3\xb6bassoa ja Dave Holland kontrabassoa. S\xc3\xa4hk\xc3\xb6pianossa on eri raidoilla joko kaksi tai kolme soittajaa, jotka on miksattu eri kohtiin (vasen-keskusta-oikea). Oikealla kanavalla oleva Chick Corea soittaa eniten, esimerkiksi kappaleen "Miles Runs the Voodoo Down" soolon, koska h\xc3\xa4n oli tuohon aikaan Davisin yhtyeen varsinainen pianisti. Mukana on my\xc3\xb6s kaksi ly\xc3\xb6m\xc3\xa4soittajaa sek\xc3\xa4 "multipuhaltaja" Bennie Maupinin soittama bassoklarinetti. Saksofonisti Wayne Shorter pit\xc3\xa4ytyy koko ajan sopraanosaksofonissa. Eri muusikot antavat toisilleen tilaa runsaasti. Bassoklarinettia ja s\xc3\xa4hk\xc3\xb6pianoja k\xc3\xa4ytet\xc3\xa4\xc3\xa4n useissa kohtaa jonkinlaisina taustasoittimina basson ja ly\xc3\xb6m\xc3\xa4soitinten ohella. V\xc3\xa4lill\xc3\xa4 soolot ovat selkeit\xc3\xa4, toisinaan taas paikalla on kaksi tai useampi solisti samaan aikaan.\n_START_SECTION_\nMuuta\n_START_PARAGRAPH_\nVuonna 1998 Columbia Records julkaisi nelj\xc3\xa4n CD:n mittaisen paketin The Complete Bitches Brew Sessions, jossa on nimest\xc3\xa4\xc3\xa4n huolimatta enimm\xc3\xa4kseen vuoden 1970 helmikuussa julkaistua materiaalia._NEWLINE_Levyn nimi on sanaleikki noitien taikajuomasta ("witches brew").'